Renfe

D Red Nacional de los Ferrocarriles Españoles (RENFE), syt 2005 Renfe (Renfe Operadora) isch di schpanisch Schtaatsysebahngsellschaft. Si isch zueschtändig für äs Bräitschpurnetz vu-n-erä Schpuurwiiti vu 1668 Millimeeter. Diä Gsellschaft isch am 24. Januar 1941 uf ghäiss vu d'r Regiärig under em General Franco entschtande. Alli Ysebahnliniä hend duez'mal a private Gsellschafte gchört, und diä hend alli Exischtänzschwirigkäite gchaa. D' RENFE hät d' Schmalspurbahn zwüsche Cercedilla und Cotos übernuu. Wäg em zuenehmende Schtrassevercheer sind vill Schmalspurbahne schtillgläit wordä, und diä wu noch übrigblibä sind, sind i privatem Bsitz blibä. D' RENFE hät au äinigi Nüübuuvorhabe chänne realisiere. Si isch i dä Füfzgerjahr d'r Trans-Europ-Express-Kommissiuu biiträte. Si schtellt mit de Talgozüüg ä Zugskategorie wu mer a d'r Gränze zu Franggriich cha uf di mitteleuropäisch Normalschpuur umschtellä. Hüt isch si au am Hoochgschwindigkäitsnetz betäiligt. Schnällfahrstrecke 1992 isch die erst Hochgschwindigkeitsstrecki für e Hochgschwindigkeitszug AVE (Alta Velocidad Española) zwüsche Madrid und Sevilla in dr europäische Normalspur baut worde. Im Johr 2008 het s z Spanie fümf Schnällfahrstreckene ge: Madrid–Sevilla Córdoba–Málaga Madrid–Barcelona–Französischi Gränze (in Bedriib bis Barcelona) Saragossa–Huesca Madrid–Valladolid Au vorhandeni Breitspurstrecke si usgebaut worde, wie z. B. d Verbindg Barcelona–Valencia–Alicante (Corredor Mediterráneo gnennt), wo der Hochgschwindigkeitszug Euromed druf iigsetzt wird.